Det er ikke hver dag, at nogle stjæler en mejetærsker. Ikke desto mindre skete det i november 2020 fra en adresse i Gistrup, hvor gerningsmænd trillede afsted med en mejetærsker til en værdi af 150.000 kroner.

En 20-årig mand fra Østvendsyssel skal efter planen i retten i Hjørring torsdag, hvor han er tiltalt for at have hjulpet med at gennemføre mejetærsker-kuppet. Den 20-åriges rolle var ifølge anklageskriftet at holde vagt, mens mejetærskeren blev kørt fra adressen i Gistrup til en lastbil, der var parkeret i nærheden. Mejetærskeren skulle op på lastbilen, som skulle fragte den videre til Polen. Tyveriet blev afsløret, og politiet fik også fat i de personer, som nu er tiltalt for selve tyveriet. Deres sag kører for sig selv, og nu skal retten så tage stilling til, om den 20-årige hjalp med tyveriet ved at holde vagt, og hvad det i givet fald skal koste af straf.